Corrado Alvaro

**Corrado Alvaro**, naixito de San Luca (Reggio Calabria) o 15 d'abril de 1895 y muerto en Roma o 11 de chunio de 1956, estió un escritor, periodista y poeta italiano.

## Primeras anyadas
Naixito d'o chicot lugar de San Luca, en a provincia de Reggio Calabria y rechión de Calabria o 15 d'abril de 1895, Corrado Alvaro yera fillo d'o mayestro Antonio Alvaro y d'Antonia Giampaolo, que perteneixeba a una familia de propietarios.

En 1915, con a dentrada d'o Reino d'Italia en a Primera Guerra Mundial, Corrado estió voluntario en un rechimiento d'infantería d'o *[[Regio Esercito]]* italiano en Florencia, y luitó en o Frent d'Italia contra l'Exercito austrohongaro. Ferito en setiembre de 1916, cuan yera en Savogna d'Isonzo, Corrado Alvaro tornó ta Roma, y a escape treballó en o diario de Bolonya *[[Il Resto del Carlino]]*, dica convertir-se-ne en redactor. O 8 d'abril de 1918 casó con Laura Babini, una bololonyesa.

## Carrera periodistica
Sindembargo, en 1919 se tresladó ta Milán, ta treballar en o diario *[[Corriere della Sera]]*, y a on obtenió un títol superior en letras, en a Universidat de Milán. En 1921 se convertió en corresponsal d'o diario establito por Giovanni Amendola, *[[Il Mondo]]*. En 1925 prenió posicions contra o faixismo, y sinyó un manifiesto anti-faixista promovito por Benedetto Croce. Continó a suya carrera periodistica, con estancias en Berlín (1928), Italia (1930), Turquía (1931) y Rusia (1935). En istas anyadas, escribió articlos sobre a Revolución rusa.

Participó en a revista faixista *[[Popolo di Roma]]* (encara que nunca no estió militant d'o Partito Nacional Faixista). En chinero de 1941 vesitó por zaguera vegata San Luca t'apedacar a su pai. Vesitaba a sobén Caraffa del Bianco ta veyer a la suya mai y a o suyo chirmán Massimo, que en yera mosén. Dende o 25 de chunio dica o 8 de setiembre de 1943, estió o director d'o diario faixista *Popolo di Roma*, encara que dimpués de l'armisticio de Cassibile, a caita d'o rechimen de Mussolini y a ocupación d'Italia por a *[[Wehrmacht]]* d'o Tercer Reich, Alvaro se refuchió en Chieti, con o falso nombre de Guido Giorgi.

En 1945, con Libero Bigiaretti y Francesco Jovine, establió o Sindicato Nacional d'Escritors (*Sindacato Nazionale Scrittori*), estando-ne o secretario dica a suya muerte. En ixas envueltas, establió tamién una caixa ta os escritors (*Cassa Nazionale Scrittori*). En 1947, estió un tiempo o director d'o diario *Risorgimento*, de Nápols, encara que dimitió por motivos politicos: con que yera d'ezquierdas, no podeba estar o director d'un diario liberal.

En 1951, ganó o Premio Strega, o prencipal premio d'a Literatura italiana, por o suyo libro *Quasi una vita*, en reconoixencia a la suya obra literaria. En 1951 se publicoron tamién atras destacatas obras d'a Literatura italiana, como *L'orologio* de Carlo Levi, *Il conformista* de Alberto Moravia, *A cena col commendatore* de Mario Soldati y *Gesù, fate luce* de Domenico Rea.

## A suya muerte
En 1954, enfermó d'un tumor abdominal y fue intervenito cirurchicament. Sindembargo, a malautía heba plegato dica os polmons y Alvaro morió o día 11 de chunio de 1956 en a suya casa de Roma, deixando muitas novelas sin rematar.

## Premios
En 1951, Alvaro recibió o Premio Strega por a suya novela *Quasi una vita*.

## Obra literaria
* 1917: *Poesie grigioverdi*.
* 1920: *La siepe e l'orto*.
* 1926: *L'uomo del labirinto*.
* 1929: *L'amata alla finestra*.
* 1930: *Vent'anni*.
* 1930: *Gente in Aspromonte*, o suyo primer premio literario, de *La Stampa*, en 1931.
* 1938: *L'uomo è forte*, Premio de l'Academia d'Italia en 1940.
* 1940: *Incontri d'amore*.
* 1946: *L'età breve*.
* 1949: *Lunga notte di Medea*.
* 1950: *Quasi una vita*, Premio Strega en 1951 .
* 1952: *Il nostro tempo e la speranza*.
* 1955: *Un fatto di cronaca*.